Nordjyllands Politi beslaglagde onsdag en maskinpistol og 10 håndvåben hos en 65-årig mand i Brønderslev. Nu er han fængslet.

En 65-årig mand fra Brønderslev er torsdag formiddag blevet varetægtsfængslet i fire uger. Det er han, fordi Nordjyllands Politi onsdag gjorde et temmelig usædvanligt fund i hans hus. Her fandt de en maskinpistol og 10 håndvåben med tilhørende ammunition. Det skriver Nordjyllands Politi i en pressemeddelelse. Politiet havde fået et tip om, at manden lå inde med ulovlige våben, og derfor blev hans hjem ransaget. Grundlovsforhøret torsdag formiddag blev holdt for lukkede døre af hensyn til efterforskningen. Den 65-årige erkendte at have været i besiddelse af de mange våben. Alligevel valgte han ifølge anklager Thomas Klingenberg at kære sin fængsling til landsretten.